
Hőmérséklet érzékeny intelligens hibrid kopolimerek és gélek előállítása és tulajdonságaik vizsgálata

Kulcsszavak: N-izpropil-akrilamid; 3-trimetoxiszilil-propil-metakrilát ; LCST; hidrogél; Szol-gél
Az anyagtudományon belül intenzív kutatások folynak az intelligens anyagokkal és ezen anyagok tulajdonságainak vizsgálatával. A legtöbbet kutatott ilyen anyag a poli(N-izpropil-akrilamid) (PNIPAAm). Ez egy hőmérséklet érzékeny anyag, melynek sok felhasználási területe van, például gyógyszerhatóanyag leadás, műizom létrehozása stb.
A munkám során sikeresen állítottam elő hibrid kopolimereket N-izoropilakrilamid (NIPAAm) és 3-trimetoxiszilil-propil-metakrilát (TMSPMA) felhasználásával. Ezek szerkezetét 1H-NMR spektroszkópiával, a tisztaságát pedig gélpermeációs kromatográfiával (GPC) vizsgáltam, míg az összetételüket pedig elemanalízis alapján határoztam meg. A kapott anyagok hőstabilitását termogravimetriával vizsgáltam. Szol-gél módszer segítségével a kopolimerekből hibrid géleket állítottam elő, melyeknek szintén vizsgáltam a hőstabilitási és duzzadási sajátságait, illetve teofillin modell vegyület segítségével tanulmányoztam a hatóanyag leadását is a géleknek.
Előállítottam még referencia kopolimereket és géleket is NIPAAm és N,N’-metilén-bisz-akrilamidból (MBAAm), hogy kiderítsem milyen elemösszetételnél képződik elágazásos polimer, illetve gél. Az így előállított kopolimerek szerkezetét 1H-NMR spektroszkópiával, míg a gélek tulajdonságait duzzadás méréssel vizsgáltam.
A PNIPAAm rendelkezik alsó kritikus szételegyedési hőmérséklettel (LCST), ahol a polimer kicsapódik vizes oldatából. Az LCST értékét fényáteresztés méréssel határoztam meg. Azt találtam, hogy a különböző mérési paraméterek illetve a kopolimerek összetétele befolyásolja az LCST értékét.

